Man in hof wat staat glo uit meer as R15 miljoen bedrieg(Argieffoto: Maroela Media) Pragasen Pillay (68) is Maandag deur die Valke se eenheid in Durban, wat ernstige korrupsie ondersoek, in hegtenis geneem in verband met bedrog in Pietermaritzburg in KwaZulu-Natal. Kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke), het gesê Pillay word daarvan beskuldig dat hy die departement van openbare werke bedrieg het deur ŉ huurooreenkoms aan te gaan om 19 onderdakparkeerplekke vir die Suid-Afrikaanse Polisiediens in Pietermaritzburg te verskaf. “Die huurooreenkoms was vir vyf jaar en hy het slegs ses parkeerplekke verskaf, alhoewel hy 19 geëis het.” Hy het na bewering ŉ eis ingedien van R15 260 689. Pillay het vlugtig in die gespesialiseerde handelsmisdaadhof in Durban verskyn. Hy is vrygelaat op borgtog van R5 000. Die saak is tot 7 Mei 2021 uitgestel.